text: Nu kulegraves revisionen
  09 november 2012 kl. 17.01
  Erhvervsstyrelsen har nu besluttet at kulegrave revisionsfirmaet BDOs rolle i krakket i Tønder Bank.
  Styrelsen understreger, at undersøgelsen ikke er udtryk for, at revisionsreglerne er overtrådt.
  - Undersøgelsen skal netop afdække dette. Hvis undersøgelsen viser, at revisor har overtrådt reglerne, kan det føre til, at Erhvervsstyrelsen indbringer revisor for Revisornævnet, oplyser styrelsen.
  Resultatet af Erhvervsstyrelsens undersøgelse forventes at ligge klar i starten af det nye år.
  Revisionsfirmaet BDO begyndte tidligere på ugen en intern undersøgelse, men meddelte sener, at den blev stoppet, da Erhvervsstyrelsen bebudede en undersøgelse. Firmaet vil i stedet samarbejde med Erhvervsstyrelsen. 
  BDOs afdeling i Haderslev stod for revisionen af Tønder Bank.
  Erhvervsstyrelsen er tilsynsmyndighed for revisorer og revisionsvirksomheder og kan iværksætte undersøgelser, hvis der er risiko for, at en revisor har overtrådt reglerne.
  Erhvervsstyrelsens seneste redegørelse om det offentlige tilsyn med revisorer.
  